CELEX: 62013TJ0492
Trade mark Komunitarja
Talbiet għar-reġistrazzjoni ta’ trade marks komunitarji rigwardanti rappreżentazzjonijiet figurattivi fuq board games
Raġunijiet assoluti għal rifjut
Nuqqas ta’ karattru distintiv
Artikolu 7(1)(b), u Artikolu 7(3), tar-Regolament (KE) Nru 207/2009

)
[omissis]
It-talbiet tal-partijiet
Ir-rikorrenti titlob li l-Qorti Ġenerali jogħġobha:
—
tannulla d-deċiżjonijiet ikkontestati;
—
tikkundanna lill-UASI għall-ispejjeż.
L-UASI jitlob li l-Qorti Ġenerali jogħġobha:
—
tiċħad ir-rikors;
—
tikkundanna lir-rikorrenti għall-ispejjeż.
Id-dritt
Fuq l-assenza ta’ talba għal iffissar ta’ seduta
Bis-saħħa tal-Artikolu 135A tar-Regoli tal-Proċedura, wara l-preżentata tas-sottomissjonijiet imsemmija fl-Artikolu 135(1), skont il-każ, fl-Artikolu 135(2) u (3), il-Qorti Ġenerali, fuq rapport tal-Imħallef Relatur, wara li jinstemgħu l-partijiet, tista’ tiddeċiedi li taqta’ l-kawża mingħajr fażi orali tal-proċedura, sakemm waħda mill-partijiet ma tippreżentax talba li fiha tindika r-raġunijiet li għalihom hija tixtieq li tinstema’. Din it-talba għandha tiġi ppreżentata fi żmien xahar mid-data li fiha din il-parti tkun ġiet innotifikata bl-għeluq tal-proċedura bil-miktub.
Fir-rikorsi, ir-rikorrenti talbet lill-Qorti Ġenerali tiffissa seduta, fid-dawl b’mod partikolari tan-natura ġdida tal-kwistjoni li jsir magħruf jekk mejda għal-logħob tistax tiġi rreġistrata bħala trade mark Komunitarja. Issa, minħabba n-natura prematura tagħha fid-dawl tad-dispożizzjonijiet tal-Artikolu 135A tar-Regoli tal-Proċedura, din it-talba ma setgħetx tittieħed inkunsiderazzjoni.
Fil-fatt, mill-kliem u l-istruttura tal-imsemmi artikolu jirriżulta li t-talbiet għal seduta, kif ukoll l-eżami mill-Qorti Ġenerali tal-utilità ta’ din is-seduta, jistgħu jseħħu, meta l-proċedura bil-miktub tkun magħluqa, biss wara li kemm il-partijiet kif ukoll il-Qorti Ġenerali jkollhom għad-dispożizzjoni tagħhom l-elementi kollha tal-proċess u tal-argumenti tal-partijiet kollha sabiex jippronunzjaw ruħhom fuq din l-utilità. Barra minn hekk, raġunijiet ta’ ekonomija tal-ġudizzju ma jistgħux jiġġustifikaw il-preżentata, qabel in-notifika tal-għeluq tal-proċedura bil-miktub, ta’ talba għal seduta għat-trattazzjonijiet, peress li, skont l-Artikolu 135A tar-Regoli tal-Proċedura, il-Qorti Ġenerali tista’, fi kwalunkwe każ, wara l-għeluq tal-proċedura bil-miktub, tiddeċiedi li taqta’ l-kawża mingħajr il-fażi orali tal-proċedura biss wara li l-partijiet ikunu tħallew jibbenefikaw minn din id-dispożizzjoni.
Fl-aħħar nett, għandu jiġi rrilevat li, permezz ta’ ittra tat-13 ta’ Jannar 2014 li indikat lir-rikorrenti ċ-ċaħda tat-talba tagħha li tippreżenta replika u l-għeluq tal-proċedura bil-miktub, ir-Reġistru tal-Qorti Ġenerali ġibed l-attenzjoni tagħha għad-dispożizzjonijiet tal-Artikolu 135A tar-Regoli tal-Proċedura u indika li t-terminu għall-preżentata ta’ talba bħal din tista’ ssir darba biss, u dan mid-data tal-imsemmija notifika. Madankollu, ir-rikorrenti ma ppreżentatx talba ġdida għall-iffissar ta’ seduta fit-terminu ta’ xahar previst mill-imsemmija dispożizzjoni.
Huwa f’dawn iċ-ċirkustanzi li l-Qorti Ġenerali ddeċidiet, b’applikazzjoni tal-Artikolu 135A tar-Regoli tal-Proċedura, li taqta’ l-kawża mingħajr il-fażi orali tal-proċedura.
[omissis]

Għal dawn il-motivi,
IL-QORTI ĠENERALI (L-Ewwel Awla)
taqta’ u tiddeċiedi:

1)
Id-deċiżjonijiet tal-Ewwel Bord tal-Appell tal-Uffiċċju għall-Armonizzazzjoni fis-Suq Intern (Trade marks u Disinni) (UASI) tat-3 ta’ Lulju 2013 (Każijiet R 1767/2012-1 u R 1768/2012-1) huma annullati, sa fejn huma ċaħdu l-appelli ta’ Schmidt Spiele GmbH għal prodotti u servizzi oħra bl-eċċezzjoni tal-“kompjuters”, il-“(Programmi) tal-logħob tal-kompjuter; programmi tal-logħob tal-video rreġistrati fuq cartridges, floppy disks, CD-ROMs, cassettes, tejps u diski mini”, is-“softwer [programmi rreġistrati]; programmi tal-kompjuter (PHP Portal)”, li jaqgħu fil-Klassi 9, il-“karta u kartun prodotti (inklużi fil-klassi 16); stampati bil-kulur”, li jaqgħu fil-klassi 16, il-“logħob [inkluż logħob elettroniku u logħob video] ħlief bħala apparati, apparat għal skrins esterni jew monitors”, il-“karti tal-logħob”, il-“board games”, u l-“apparat li jinġarr sabiex isir logħob elettroniku”, li jaqgħu fil-klassi 28, u d-“divertiment”, l-“organizzazzjoni u [t-]tmexxija ta’ manifestazzjonijiet] ta’ divertiment” u s-“servizzi relatati mar-rikreazzjoni”, li jaqgħu fil-klassi 41.

2)
Il-kumplament tar-rikors huwa miċħud.

3)
Schmidt Spiele hija kkundannata tbati nofs l-ispejjeż tal-UASI, kif ukoll nofs l-ispejjeż tagħha. L-UASI huwa kkundannat ibati nofs l-ispejjeż ta’ Schmidt Spiele, kif ukoll nofs l-ispejjeż tiegħu.

Kanninen
Pelikánová
Buttigieg
Mogħtija f’qorti bil-miftuħ fil-Lussemburgu, fit-3 ta’ Marzu 2015.
Firem
(
*1
)	Lingwa tal-kawża: il-Ġermaniż.
(
)	Qed jiġu riprodotti biss il-punti ta’ din is-sentenza li l-Qorti Ġenerali tqis utli għall-pubblikazzjoni.